**Priešmokyklinis ugdymas** – viena iš ugdymo pakopų, jo **tikslas** - ugdyti aktyvų, savimi ir savo gebėjimais pasitikintį, stiprią pažinimo motyvaciją turintį vaiką, sudaryti prielaidas tolesniam sėkmingam ugdymuisi mokykloje. Priešmokyklinis ugdymas yra nuosekli švietimo sistemos pakopa, kuri apima vienerius ugdymo metus, o vaikui nepasiekus mokyklinės brandos gali trukti dvejus metus. (Bendroji priešmokyklinio ugdymo ir ugdymosi programa, 2014)

Priešmokyklinio **ugdymo turinį** reglamentuoja valstybinė bendrojo priešmokyklinio ugdymo programa. Grupės dirba pagal priešmokyklinio ugdymo programą, ją derindamos su įstaigos ikimokyklinio ugdymo programa. Pedagogas lanksčiai ir kūrybiškai taiko programose siūlomą ugdymo turinį konkrečiai grupei – planuoja veiklą, parenka ugdomąją medžiagą, modifikuoja ir adaptuoja programas specialiųjų poreikių vaikams, taiko stimuliuojantį ar korekcinį ugdymą. Priešmokyklinė grupė susiformuoja iki rugsėjo mėnesio iš penkerius, šešerius metus sulaukusių vaikų. Joje gali būti 15-20 vaikų. Grupėse, kuriose ugdomi 5-6 metų vaikai vadinamos priešmokyklinėmis, o jose organizuojamas ugdymas – priešmokykliniu. Priešmokykliniam ugdymui skiriamas atitinkamas specifinis tikslas. Tai brandumo mokyklai užtikrinimas ir lygaus mokyklinio starto galimybių suteikimas. Toks darbas, kuris sąlygojamas išreikštais tikslais, yra įžanga į mokyklinį darbą. Tai socialinės, emocinės, komunikacinės, pažintinės patirties įgijimas. Vaikas gyvena tą savo brendimo tarpsnį, kai užsimezga ir tvirtėja pradai, turintys labai didelę reikšmę jo organizmo plėtotei. Jis išlavina savo jusles, išmoksta kalbėti, pagrindžia sąvokinį mąstymą ir kitų lyčių išraišką, pradeda formuotis jo būdas

Priešmokyklinio ugdymo paskirtis vaiko fizinės ir psichinės sveikatos sergėjimas ir stiprinimas, socialinio saugumo garantavimas, pasitikėjimas savimi, savigarbos, savivertės puoselėjimas, pagalba perimant bendražmogiškąsias vertybes, savarankiškumo ugdymas bei bendravimo patirties plėtotė, kūrybinių ir pažintinių galių plėtotė, vaikų kultūros saugojimas ir puoselėjimas, noro tapti mokiniu skatinimas, tėvų ir ugdymo institucijos partneriškų santykių kūrimas, tėvų demokratinių nuostatų formavimas. Priešmokyklinis ugdymas svarbus socialinei, kultūrinei patirčiai kaupti, jo adaptavimui puoselėti, netolygumams lyginti. Šioje ugdymo pakopoje laikomasi pagrindinių švietimo principų (Lietuvos švietimo koncepcija). Esminiai šios ugdymo pakopos principai:

- Ugdymo institucijoje sąveikos;

- Individualizavimo;

- Visuomeninio ugdymo;

- Ugdymo šeimoje;

- Nuoseklumo.

Priešmokyklinio ugdymo organizavimo metu, įgyjami pirmieji socialiniai įgūdžiai, socialinis auklėjimas atitinkamai veikia vaiko socialinius instinktus ir kartu ugdo visuomenei naudingą būsimąjį pilietį. Vaikas aktyviai veikia: žaidžia, pažįsta, užsiima kūryba, pasitiki savimi, ruošiasi naujam socialiniam statusui. Jis pratinamas mąstyti, lyginti.

Priešmokyklinio ugdymo standartuose (švietimo ir mokslo ministro 2003 m. liepos 9 d. įsakymas Nr. ISAK-1015) ir Mokyklų aprūpinimo standartuose (švietimo ir mokslo ministro 2001 m. liepos 31 d. įsakymas Nr. 1180) pagal ugdymo turiniui ir procesui keliamus reikalavimus, randama materialinių išteklių tinkamai grupės aplinkai sukurti. **Pedagogai.** Grupėje dirba priešmokyklinio ugdymo pedagogai, turintys aukštąjį arba aukštesnįjį išsilavinimą bei įgiję ikimokyklinio ar (ir) pradinio ugdymo kvalifikaciją, papildytą priešmokyklinio ugdymo moduliu, ar papildomai išklausęs specialų priešmokyklinio ugdymo kursą kvalifikaciniuose seminaruose ar specialistų rengimo institucijose. Ugdyme dalyvauja ir **kiti specialistai** – specialusis pedagogas (logopedas), psichologas, sveikatos priežiūros specialistas. 20 priešmokyklinio ugdymo valandų per savaitę finansuojama iš valstybės biudžeto skiriant tikslines dotacijas savivaldybėms ir taikant lėšų skyrimo vienam mokiniui principą. Kitas viršijantis 20 val. per savaitę ugdymui skirtas laikas finansuojamas steigėjo arba jo nustatyta tvarka.

**Svarbiausia yra**:

- Vaiko saugumo garantas – kad kiekvienas vaikas jaustųsi laukiamas, mylimas, priimamas, noriai eitų į grupę ir pasijustų grupės nariu.

- Grupės aplinka artima vaikui – sukurta grupės aplinka padeda vaikui priprasti prie ugdymo įstaigos. Grupėje yra namų aplinkos elementų, vaikai gali iš namų atsinešti žaislų ir daiktų.

- Demokratiškas ir humaniškas mikroklimatas – pedagogai nei per daug globėjiški, nei autokratiški. Svarbiausi metodai analizuojant ir sprendžiant problemas - susitarimas, dialogas ir diskusija. Įstaigos bendruomenėje gerbiami įvairių tautybių, tikėjimų vaikai.

- Vaiko ir pedagogo bendravimas - į vaiko poreikius ir galimybes orientuotas ugdymas.

- Vaikų ugdymas priešmokyklinėje grupėje tikslingas – orientuotas į programoje numatytų kompetencijų ugdymą. Svarbi problema – suderinti vaikų poreikių ir interesų tenkinimą, jų idėjų ir sumanymų skatinimą.

- Vaikų ugdymas darnus, tęstinis. Priešmokyklinės grupės pedagogas žino vaiko ir tėvų lūkesčius bei juos tenkina, palaiko vaiko ugdymui geros šeimos tradicijas ir integruoja jas į ugdymo procesą.

- Priešmokyklinėje grupėje pažinomas kiekvienas vaikas ir prognozuojama tolesnė jo raida. Natūraliausias vaiko pažinimo būdas – veiklos ir elgesio stebėjimas.

- Pedagogai moka remdamiesi „Bendrąja priešmokyklinio ugdymo ir ugdymosi programa“, rengti detalesnes programas konkrečiam vaikui, vaikų grupelei ar visai tų metų priešmokyklinei grupei.

- Komandinis visų ugdytojų darbas: pedagogo, jo padėjėjo, logopedo ir kitų specialistų,
administracijos. Svarbu, kad vaiko diena būtų vientisa.

- Socialinių partnerių pagalba: vaiko teisių, socialinių pedagogų, pedagoginių psichologinių tarnybų darbuotojų, visuomeninių organizacijų atstovų. Tokiu būdu, priešmokyklinio ugdymo įstaiga yra svarbi tiek vaikams, tiek jų tėvams, nes rūpinasi jų bendradarbiavimu, sveikata, kultūra. Tikras dėmesys vaikui, sutelktos šeimos, ugdymo, visuomeninių institucijų pastangos ir pagarba vaikystei garantuoja vaiko gyvenimo ir ugdymosi priešmokyklinėje grupėje kokybė.